UZZIŅA

Rīgā

19.10.2021. Nr. 30.1-8.5/8.5.2/156943

Uz 09.09.2021. Nr. b/n

1. SIA “L”

Paziņošanai EDS

Par uzziņas sniegšanu

* 1. Valsts ieņēmumu dienests ir saņēmis SIA “L”, (turpmāk – iesniedzējs), 2021.gada 9.septembra iesniegumu (turpmāk – iesniegums) par uzziņas sniegšanu un sniedz uzziņu.

Iesniedzējs iesniegumā sniedz šādu faktu aprakstu.

Iesniedzējs saskaņā ar Administratīvā procesa likuma 98. un 99. pantiem, lūdz Valsts ieņēmumu dienestam (turpmāk tekstā — VID) sniegt iesniedzējam uzziņu par tālāk aprakstītajiem faktiskajiem apstākļiem.

Iesniedzējam šī informācija ir nepieciešama, lai apstiprinātu likuma "Par iedzīvotāju ienākuma nodokli" pareizu piemērošanu attiecībā uz iesniedzēja darbiniekiem - jūrniekiem, kuri veic darbu uz ārvalsts karoga kuģa, pamatojoties uz darba līgumu.

1.Situācijas apraksts

Iesniedzēja pamatdarbība ir nodarbinātības aģentūru darbība 78.10 atbilstoši NACE 2.0 klasifikatoram. Iesniedzējs sniedz darbiekārtošanas pakalpojumus un tam ir Latvijas Jūras administrācijas izsniegta licence darbiekārtošanas pakalpojumu sniegšanai un kuģa apkalpes komplektēšanai.

2021 .gada rudenī iesniedzējs kā darbiekārtošanas pakalpojumu sniedzējs un darba devējs plāno slēgt darba līgumus ar jūrniekiem, lai iekārtotu tos darbā uz Francijas karoga kuģa , kas ir starptautiskajos pārvadājumos izmantojams kuģis. Darba līgumi ar jūrniekiem tiks slēgti uz nenoteiktu laiku atbilstoši Darba likuma un Starptautiskās darba organizācijas 2006.gada 23.februāra konvencijai par darbu jūrniecībā (MLC konvencija). Iesniedzējs veiks normatīvajos tiesību aktos noteikto iedzīvotāju ienākuma nodokļa un valsts sociālās apdrošināšanas obligāto iemaksu nomaksu. Tāpat iesniedzējs nodrošinās, ka nodarbinātajiem jūrniekiem tiek izsniegti Al sertifikāti atbilstoši Eiropas Parlamenta un Padomes Regulai 883/2004 par sociālās nodrošināšanas sistēmu koordinēšanu, saglabājot un veicot sociālās iemaksas Latvijas Republikā.

Atbilstoši ar jūrniekiem slēdzamo darba līgumu noteikumiem ir paredzēts, ka jūrnieki veiks darbu uz Francijas karoga kuģa 2 vai 3 mēnešus pēc kārtas, savukārt pēc tam 2 vai 3 mēnešus atradīsies atpūtā (neveiks darbu). Darba alga tiks izmaksāta tikai par darbu, kas tiek veikts uz Francijas karoga kuģa. Laikā, kamēr jūrnieki neatradīsies uz kuģa, jūrnieki neveiks darba pienākumus saskaņā ar darba līgumu. Atbilstoši darba līgumu noteikumiem par darbu uz kuģa jūrniekiem katru mēnesi tiks izmaksāta darba alga ar bankas pārskaitījumu par darbu, kas veikts uz Francijas karoga kuģa. Darba alga par visu uz kuģa nostrādāto laiku tiks izmaksāta katru mēnesi, tai skaitā mēnešos, kad jūrnieki atradīsies attiecīgi darba līgumā noteiktajā 2 vai 3 mēnešu atpūtā, lai nodrošinātu, ka, neskatoties uz piemērojamo darba režīmu, jūrnieki saņem ikmēneša ienākumus.

II. Par piemērojamo likumu

Likuma "Par iedzīvotāju ienākuma nodokli" 8.panta otrā daļa paredz, ka pie ienākumiem, par kuriem ir jāmaksā algas nodoklis, atbilstoši Ministru kabineta noteikumiem tiek pieskaitīta darba alga, prēmijas, vienreizēja un sistemātiska atlīdzība un citi ienākumi, ko darbinieks saņem uz pašreizējo vai iepriekšējo darba attiecību pamata komercsabiedrībās, kooperatīvajās sabiedrībās, Eiropas komercsabiedrībās, Eiropas kooperatīvajās sabiedrībās, Eiropas ekonomisko interešu grupās, valsts un pašvaldību iestādēs, biedrībās, nodibinājumos, individuālajos uzņēmumos, zemnieku vai zvejnieku saimniecībās, organizācijās un no fiziskajā personām (arī individuālā komersanta), ka arī atlīdzība par valsts dienesta pienākumu izpildi un ienākumi no cita darba līguma izpildes.

Savukārt likuma "Par iedzīvotāju ienākuma nodokli" 8.panta ceturtā daļa paredz, ka šī panta otrā daļa neattiecas uz ienākumiem, ko fiziskā persona gūst uz tādu darba attiecību pamata, kas paredz šo personu nodarbināt uz starptautiskos pārvadājumos izmantojama kuģa. Par taksācijas gada mēnesi, kurā persona ir nodarbināta (darba attiecībās) uz starptautiskos pārvadājumos izmantojama kuģa, minētās personas ienākumi, par kuriem maksājams algas nodoklis, ir uz darba attiecību pamata gūtā ienākuma daļa šādā apmērā:

l) virsniekiem — Ministru kabineta noteikto 2,5 mēneša minimālo darba algu apmērā;

2) pārējam personālam —Ministru kabineta noteikto 1,5 mēneša minimālo darba algu apmērā.

Atbilstoši likuma "Par iedzīvotāju ienākuma nodokli" 8.panta otrajai un ceturtajai daļai par taksācijas gada mēnesi, kurā persona ir nodarbināta (darba attiecībās) uz starptautiskos pārvadājumos izmantojama kuģa, ienākumi, no kuriem aprēķināms algas nodoklis ir attiecīgi 1,5 vai 2,5 Ministru kabineta noteiktās mēneša minimālās darba algas atkarībā no darbinieka (jūrnieka) ieņemamā amata.

III. Jautājumi apstiprināšanai

1. Iesniedzējs lūdz apstiprināt, ka, piemērojot likuma "Par iedzīvotāju ienākuma nodokli" 8.panta otro daļu un ceturto daļu, par jūrnieka, kas tiek nodarbināts uz starptautiskos pārvadājumos izmantojama kuģa, taksācijas mēneša ienākumiem, par kuriem maksājams algas nodoklis, visu nodarbinātības laiku ir uzskatāms likuma "Par iedzīvotāju ienākuma nodokli" 8.panta ceturtajā daļā norādītais ienākumu apmērs, neatkarīgi no tā, cik ilgu laiku darba tiesisko attiecību ietvaros jūrnieks faktiski veic darbu uz kuģa, ja visa darba līgumā noteiktā darba alga tiek maksāta tikai par laiku, kad jūrnieks veic darbu uz kuģa un ir sadalīta tā, ka tā tiek izmaksāta arī laikā, kurā jūrnieks darbu uz kuģa faktiski neveic.
2. Iesniedzējs lūdz apstiprināt, ka, piemērojot likuma "Par iedzīvotāju ienākuma nodokli" 8.panta otro daļu un ceturto daļu, jūrniekam, kas tiek nodarbināts uz starptautiskos pārvadājumos izmantojama kuģa, izmaksātajiem ienākumiem tajos taksācijas mēnešos, kuros jūrnieks faktiski darbu uz kuģa neveic, netiek piemērota IIN likuma 8.panta otrā daļa, ja šis periods jūrniekam atbilstoši darba līguma noteikumiem ir atpūtas laiks, bet izmaksājamais ienākums ir darba alga par darbu, kas veikts uz kuģa pirms atpūtas laika sākuma.
3. Iesniedzējs lūdz apstiprināt, kādā kārtībā tiek pārbaudīts, vai kuģis tiek izmantots starptautiskos pārvadājumos un vai kuģa žurnāls ar ierakstiem par konkrētā kuģa veiktajiem braucieniem ir pietiekams pierādījums, lai apliecinātu, ka kuģis tiek izmantots starptautiskajos pārvadājumos un darbiniekiem — jūrniekiem, kas veic darbu uz šāda kuģa tiek piemērotas likuma "Par iedzīvotāju ienākuma nodokli" 8.panta otrās un ceturtās daļas normas.

Valsts ieņēmumu dienests, izvērtējot iesniedzēja iesniegumā ietverto faktu aprakstu, no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, sniedz šādu uzziņu.

*Atbildot uz iesniegumā uzdoto 1. un 2. jautājumu, paskaidrojam.*

Likuma “Par iedzīvotāju ienākuma nodokli” 4.panta pirmās daļas 1.punktā noteikts, ka nodokli aprēķina un budžetā iemaksā (maksātāja) algas nodokli – darba devējs.

Atbilstoši likuma “Par iedzīvotāju ienākuma nodokli” 17.panta pirmajai daļai algas nodokļa ieturēšanu un maksāšanu (pārskaitīšanu budžetā) veic darba devējs, kas nodarbina darbinieku – (nodokļa) maksātāju.

Likuma “Par iedzīvotāju ienākuma nodokli” 8.panta pirmajā daļā noteikts, ka maksātāja gada apliekamo ienākumu veido ienākumi, par kuriem ir jāmaksā algas nodoklis atbilstoši šā panta otrajai, ceturtajai un piektajai daļai, un pārējie šā panta trešajā daļā minētie ienākumi.

Likuma “Par iedzīvotāju ienākuma nodokli” 8.panta otrajā daļā noteikts, ka pie ienākumiem, par kuriem ir jāmaksā algas nodoklis, atbilstoši Ministru kabineta noteikumiem tiek pieskaitīta darba alga, prēmijas, vienreizēja un sistemātiska atlīdzība un citi ienākumi, ko darbinieks saņem uz pašreizējo vai iepriekšējo darba attiecību pamata komercsabiedrībās, kooperatīvajās sabiedrībās, Eiropas komercsabiedrībās, Eiropas kooperatīvajās sabiedrībās, Eiropas ekonomisko interešu grupās, valsts un pašvaldību iestādēs, biedrībās, nodibinājumos, individuālajos uzņēmumos, zemnieku vai zvejnieku saimniecībās, organizācijās un no fiziskajām personām (arī individuālā komersanta), kā arī atlīdzība par valsts dienesta pienākumu izpildi un ienākumi no cita darba līguma izpildes.

Saskaņā ar likuma “Par iedzīvotāju ienākuma nodokli” 8.panta ceturto daļu šā panta otrā daļa neattiecas uz ienākumiem, ko fiziskā persona gūst uz tādu darba attiecību pamata, kas paredz šo personu nodarbināt uz starptautiskos pārvadājumos izmantojama kuģa. Par taksācijas gada mēnesi, kurā persona ir nodarbināta (darba attiecībās) uz starptautiskos pārvadājumos izmantojama kuģa, minētās personas ienākumi, par kuriem maksājams algas nodoklis, ir uz darba attiecību pamata gūtā ienākuma daļa šādā apmērā:

1) virsniekiem – Ministru kabineta noteikto 2,5 mēneša minimālo darba algu apmērā;

2) pārējam personālam – Ministru kabineta noteikto 1,5 mēneša minimālo darba algu apmērā.

Tātad attiecībā par apliekamā ienākuma noteikšanu jūrniekiem likums “Par iedzīvotāju ienākuma nodokli” paredz speciālo algas nodokļa režīmu, kuru piemēro jūras pārvadājumos nodarbinātajiem, nodarbinot personas uz starptautiskajos pārvadājumos izmantojama kuģa, savukārt par to periodu, kad personu netiek nodarbināta uz starptautiskos pārvadājumos izmantojama kuģa tiek piemērots vispārējais algas nodokļa režīms.

Saskaņā ar likuma „Par valsts sociālo apdrošināšanu” 14.panta pirmo daļu darba devēja un darba ņēmēja obligāto iemaksu objekts ir visi algotā darbā aprēķinātie ienākumi, no kuriem jāietur iedzīvotāju ienākuma nodoklis, neatskaitot neapliekamo minimumu, nodokļu atvieglojumus un attaisnotos izdevumus, par kuriem nodokļu maksātājam ir tiesības samazināt apliekamo ienākumu.

No iesniegumā ietvertās informācijas secināms, ka iesniedzējs kā darbiekārtošanas pakalpojumu sniedzējs un darba devējs plāno slēgt darba līgumus ar jūrniekiem, lai iekārtotu tos darbā uz Francijas karoga kuģa, kas ir starptautiskajos pārvadājumos izmantojams kuģis. Tāpat iesniedzējs plāno nodrošināt, ka nodarbinātajiem jūrniekiem tiek izsniegti Al sertifikāti atbilstoši Eiropas Parlamenta un Padomes Regulai 883/2004 par sociālās nodrošināšanas sistēmu koordinēšanu, saglabājot un veicot sociālās iemaksas Latvijas Republikā. Tātad no algota darba ienākumiem jāmaksā iedzīvotāju ienākuma nodoklis un valsts sociālās apdrošināšanas obligātās iemaksas Latvijā.

Piemērojot likuma „Par valsts sociālo apdrošināšanu” 14.panta pirmajā daļā noteikto, iesniedzēja kā darba devēja un iesniedzēja darbinieka obligāto iemaksu objekts ir visi algotā darbā aprēķinātie ienākumi, no kuriem jāietur iedzīvotāju ienākuma nodoklis, neatskaitot neapliekamo minimumu, nodokļu atvieglojumus un attaisnotos izdevumus, par kuriem nodokļu maksātājam ir tiesības samazināt apliekamo ienākumu.

Ņemot vērā minēto, par taksācijas gada mēnesi, kurā iesniedzēja darbinieks (rezidents un nerezidents) ir nodarbināts (darba attiecībās) uz starptautiskos pārvadājumos izmantojama kuģa, iesniedzēja darbinieka (rezidenta un nerezidenta) ar iedzīvotāju ienākuma nodokli apliekamais ienākums un valsts sociālās apdrošināšanas obligāto iemaksu objekts ir taksācijas gada mēnesī gūtā ienākuma daļa, kas atbilst likuma „Par iedzīvotāju ienākuma nodokli” 8.panta ceturtajā daļā noteiktajām normām, t.i., virsniekiem – 2,5 mēneša minimālo darba algu apmērā un pārējam personālam – 1,5 mēneša minimālo darba algu apmērā.

Savukārt jūrniekam, kas tiek nodarbināts uz starptautiskos pārvadājumos izmantojama kuģa, aprēķinātais darba ienākums tajos taksācijas mēnešos, kuros jūrnieks faktiski darbu uz kuģa neveic, tiek piemērota likuma “Par iedzīvotāju ienākuma nodokli” 8.panta otrā daļa un likuma „Par valsts sociālo apdrošināšanu” 14.panta pirmā daļa.

Tādējādi iesniedzēja izpratne attiecībā uz iesnieguma 1. un 2.jautājumu nav pareiza.

*Atbildot uz iesnieguma 3. jautājumu, paskaidrojam.*

Nodokļu normatīvajos aktos nav paredzēta atsevišķa kārtība, kā tiek pārbaudīts, vai kuģis tiek izmantots starptautiskos pārvadājumos. Kā arī jūrniecības jomu regulējošajos normatīvajos aktos nav noteikts jēdziena “starptautiskos pārvadājumos izmantojams kuģis” skaidrojums. Tradicionāli ar šo jēdzienu saprot kuģi, ar kuru tiek veikti kravas vai pasažieru pārvadājumi starptautiskos ūdeņos, kā arī pārvadājumi no vienas valsts uz otru. Tādējādi, ja kuģis atbilstoši Uzņēmumu ienākuma nodokļa likuma regulējumam ir izmantojams un tiek izmantots kravu un pasažieru starptautiskajos pārvadājumos, un taksācijas periodā vismaz 75% no ekspluatācijas laika tiek arī izmantots šādiem mērķiem, attiecībā uz personām, kuras ir nodarbinātas uz šāda kuģa, ir piemērojami likuma “Par iedzīvotāju ienākuma nodokli” 8.panta ceturtajā daļā noteiktie iedzīvotāju ienākuma nodokļa aprēķināšanas principi. Savukārt, ja kuģis nav izmantojams un netiek izmantots kravu un pasažieru starptautiskajos pārvadājumos, arī attiecībā uz personām, kuras ir nodarbinātas uz šāda kuģa, nepiemēro likuma “Par iedzīvotāju ienākuma nodokli” 8.panta ceturtajā daļā noteikto iedzīvotāju ienākuma nodokļa aprēķināšanas principu un uz šāda kuģa nodarbinātajām personām, aprēķinot iedzīvotāju ienākuma nodokli piemēro vispārīgo iedzīvotāju ienākuma nodokļa (algas nodokļa) aprēķināšanas kārtību.

Tādējādi, ja iesniedzējs norīkos darbiniekus uz ārvalsts kuģa īpašnieka īpašumā esoša kuģa zem Francijas karoga, ar kuru tiks veikti kravas vai pasažieru pārvadājumi starptautiskos ūdeņos un, ja kuģis taksācijas periodā vismaz 75 procentus no ekspluatācijas laika izmantots starptautiskajos pārvadājumos, tad iesniedzējs ir tiesīgs piemērot likuma “Par iedzīvotāju ienākuma nodokli” 8.panta ceturto daļu, savukārt, ja kuģis vismaz 75 procentus no ekspluatācijas laika nav izmantots starptautiskajos pārvadājumos, tad nodarbināto algām piemēro likuma „Par iedzīvotāju ienākuma nodokli” 8.panta otro daļu un likuma „Par valsts sociālo apdrošināšanu” 14.panta pirmo daļu.

Sniedzot uzziņu, piemērotas šādas tiesību normas: likuma “Par iedzīvotāju ienākuma nodokli” 4.panta pirmās daļas 1.punkts, 8.panta otrā un ceturtā daļa, 17.panta pirmā daļa, likuma “Par valsts sociālo apdrošināšanu” 14.panta pirmā daļa.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore I. Jaunzeme

DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU